સુરેન્દ્રનગર જિલ્લા પંચાયતમાં હાલ પ્રમુખ કોંગ્રેસના ચેતનભાઈ ખાચરની મુદ્દત પૂર્ણ થઈ રહી છે ત્યારે નવા રોટેશન પ્રમાણે સામાન્ય મહિલા પ્રમુખ બનશે. આથી સુરેન્દ્રનગર જિલ્લા પંચાયતમાં ભાજપ અને કોંગ્રેસમાંથી ચૂંટાયેલા મહિલા સદસ્યો ગેલમાં આવી ગયા છે. જેમાં કોંગ્રેસ પક્ષમાંથી ચૂંટાયેલા મુખ્ય ૪ મહિલાઓ રેસમાં હોવાનું જણાવ્યા મળ્યુ છે ત્યારે કોંગ્રેસમાં અસંતોષ ઉભો થાય તો તેનો લાભ લેવા માટે ભાજપે મંત્રણાઓ શરૂ કરી છે. સુરેન્દ્રનગર જિલ્લામાં વઢવાણ નગરપાલિકા આંચકી લેવામાં ભાજપને સફળતા મળી છે ત્યારે સુરેન્દ્રનગર જિલ્લા પંચાયત કબ્જે કરવા ભાજપે એડીચોંટીનું જોર લગાવ્યું છે.